Kim Behnke (FP), 1997-11-05:
Jeg tror, hr. Bruno Jerup har problemer.
Jeg ved ikke, om det er misundelse over for nogle, der er så heldige, at de bor i en eftertragtet bolig.
Men sagen er jo den, at der er mange andre ting, der stiger i værdi.
Hvad med et maleri, hvor en tilsyneladende kendt kunstner klatter lidt farver på et lærred, og blot fordi kunstneren er kendt, skal man give millioner for dette lærred, eller fordi der er en, der flækker nogle gamle rustne ting sammen og sprøjter dem sorte og stiller dem op i en grusgrav i Midtjylland, så er det millioner af kroner værd? Dér kan man da tale om værdistigninger, som slet ikke har noget som helst indhold.
Men der er det da mit indtryk, at hr. Bruno Jerup og Enhedslisten synet, det er fint, at man har disse gigantiske stigninger inden for det kulturelle og det kunstneriske område.
Der er jo heller ikke noget som helst arbejdsindhold i, at den ene maler, blot fordi man er blevet et kendt ansigt, får en meget højere pris for et maleri end den anden, der lige er startet som kunstner, og som måske bruger dobbelt så lang tid på at male et maleri.
Så de betragtninger omkring de samfundsskabte værdier giver jeg ikke så forfærdelig meget for.
Endelig er problemet for Enhedslisten måske også, at man har for lidt indsigt i, hvordan tingene rent faktisk forholder sig.
Det er ikke mange år siden, at der i de huse i nabolaget, hvor jeg bor, var folk, der havde svært ved at afsætte dem, selv om de var helt nede i pris og man nærmest tilbød at give dem væk til 625.000 kr.
Ja, der er sket det, at efterspørgslen er steget.
Men på det tidspunkt, hvor der var nogle, der gerne ville flytte, og som falbød deres huse for 625.000 kr., var der ingen, der ville give den pris, og derfor kunne de ikke få 625.000 kr. for det, men måtte blive boende.
I dag, hvor der er nogle, der er parate til at give næsten 1,2 mio. kr. for et tilsvarende hus, er det, fordi udbud og efterspørgsel har gjort, at det er interessant.
Det er altså ikke nogle samfundsskabte værdier.
Det er ikke nogle arbejdere, de her svedende arbejdere ude på sådan en arbejdsplads, som Enhedslisten gerne vil have det til at se ud, der får stjålet noget som helst.
Nej, der er mennesker, der vælger at efterspørge en bolig og er parate til at aflevere så mange penge for den, at det udløser værdistigninger for de huse, der ligger attraktive steder.
Det Radikale Venstre refererede til, at økonomerne gerne vil have lejeværdien sat op.
Jo, men altså, økonomer kommer jo med anbefalinger både om dette og hint, og hvis man spørger dem, hvordan kan det lade sig gøre at få mere økonomisk balance i de offentlige udgifter, er der jo ingen af dem, der længere tør formulere det ønske, at man rent faktisk skaber balancen med offentlige besparelser
Og dér vil lejeværdistigninger jo da være en dejlig nem måde at skabe ekstra skatter, for folk er tvungne til at blive boende i deres bolig.
Men derfor synes vi ikke det er nogen god idé.
Den enighed deltog Fremskridtspartiet ikke i.
Vi stemte ikke for den ekstra ATP-skat.
Vi stemte ikke for, at man gik ind med det indgreb, der blev fremlagt fra regeringens side.
Og en række af de skatteforhøjelser osv., som er indbudgetteret i finanslovforslaget for 1998,
vil heller ikke få Fremskridtspartiets stemme.
For vi er fundamentalt uenige i den betragtning, at den private sektor har udløst nogen særlig forbrugsfest.
Vi synes derimod, at der er tale om en overordentlig stor forbrugsfest i det offentlige, når man i år nyansætter over 30.000 mennesker, mens man »kun« havde budgetteret med 13.000 nyansættelser.
Dér er der tale om et overforbrug.
For hver eneste af de medarbejdere skal både have et skrivebord og en kuglepen og en computer og en stol at sidde på, som man skal ud og købe i butikkerne.
Og dér kunne regeringen jo holde igen, f.eks. ved at lave et ansættelsesstop i et år eller to, og så se, hvilke samfundsøkonomiske gevinster der rent faktisk var i det.
Endelig vil jeg sige til hr. Jens Peter Vernersen om de stigende huspriser, som man forventer at dette her vil udløse: Ja, jeg skal være den første til at indrømme, at nogle huse vil komme til at stige, og det gør de under alle omstændigheder, men Fremskridtspartiet kan ikke på nogen måde nikke genkendende til forklaringen om, at der vil ske en eksplosion i huspriserne. Der må jeg tage mit eget forslag og holde op og sige: Så stor er lejeværdien dog trods alt heller ikke, at det kan udløse eksplosioner i huspriserne.
Men for nogens vedkommende vil der være huse, som kommer til at stige i pris, og det har vi sådan set ikke noget imod.
Vi synes stadig væk, at det er fundamentalt forkert, at man skal betale en lejeværdi til staten for en ejendom, som man selv har købt.